Bruxelles, den 22.12.2004

KOM(2004) 822 endelig

2004/0282 (ACC)

Forslag til

RÅDETS FORORDNING

om ændring og suspension af anvendelsen af forordning (EF) nr. 2193/2003 om indførelse af tillægstold på importen af visse produkter med oprindelse i Amerikas Forenede Stater

(forelagt af Kommissionen)

BEGRUNDELSE

Verdenshandelsorganisationen (WTO) har ved en række afgørelser på anmodning af De Europæiske Fællesskaber (EF) fastslået, at Amerikas Forenede Staters (USA) Foreign Sales Corporation-subsidieordning, inklusive som ændret ved Foreign Sales Corporation- og Extraterritorial Income-lovgivningen (FSC-ETI-lovgivningen), har givet amerikanske virksomheder ulovlige skattemæssige eksportsubsidier på omkring 4 mia. USD pr. år (fra 2000). WTO indrømmede følgelig den 7. maj 2003 EF ret til at træffe modforanstaltninger i form af en importtillægstold på indtil 100 % af værdien af importen af visse varer fra USA (udvalgt efter høring af offentligheden, medlemsstaterne og Kommissionens tjenestegrene) inden for en beløbsgrænse svarende til de ulovlige amerikanske subsidier. Den 8. december 2003 vedtog EF derfor Rådets forordning (EF) nr. 2193/2003 om indførelse af tillægstold på importen af visse produkter med oprindelse i Amerikas Forenede Stater[1].

Ifølge Rådets forordning (EF) nr. 2193/2003 ophæves modforanstaltningerne, når USA fuldt ud har gennemført henstillingen fra WTO’s Instans til Bilæggelse af Tvister[2].

USA har nu vedtaget en lovgivning, ifølge hvilken FSC-ETI-lovgivningen skal ophæves (American JOBS Creation Act af 2004 – “ophævelsesloven”). Ophævelsen af FSC-subsidieordningen er et vigtigt og velkomment skridt hen imod en løsning af en langvarig tvist. Ophævelsesloven omfatter imidlertid overgangs- og videreførelsesbestemmelser, der synes at være uforenelige med WTO-reglerne. Den fastsætter i særdeleshed, at amerikanske eksportører stadig kan drage fordel af FSC/ETI-ordningen indtil udgangen af 2006 (i en udstrækning svarende til 80 % og 60 % i henholdsvis 2005 og 2006) og i nogle tilfælde i en ubegrænset periode derefter. Der er derfor indledt en WTO-tvistbilæggelsesprocedure om ophævelsesloven. Formålet hermed er at få afgjort, om overgangs- og videreførelsesbestemmelserne i JOBS-loven er forenelige med WTO-reglerne. I betragtning af Appelinstansens tidligere kendelser kan det forventes, at WTO vil fastslå, at sådanne bestemmelser i JOBS-loven er uforenelige med WTO-reglerne.

Kommissionen mener, at anvendelsen af de nugældende EF-modforanstaltninger bør suspenderes, mens WTO-tvistbilæggelsesproceduren står på, også selv om USA har afvist at gøre det samme med hensyn til gengældelsesforanstaltningerne over for EF i forbindelse med hormonoksekød. Der er tre grunde til at foreslå suspension: 1) som tegn på anerkendelse af, at USA i nogen grad har besluttet at leve op til sine internationale forpligtelser i dette tilfælde, 2) som tilskyndelse til USA til at fortsætte med at gøre det samme i andre (aktuelle) sager, hvor det ikke opfylder sine forpligtelser (f.eks. Byrd, hormoner), og 3) af hensyn til systemet (dvs. der bør ikke anvendes modforanstaltninger, uden at der foreligger en WTO-afgørelse).

Tvistbilæggelsesproceduren forventes afsluttet i 2005. Det skal bemærkes, at suspensionen af modforanstaltningerne er en autonom handling, som på ingen måde berører EF’s ret til at videreføre modforanstaltningerne i henhold til den allerede foreliggende tilladelse fra DSB. Der vil således blive genindført modforanstaltninger pr. 1. januar 2006 (eller senere, hvis tvistbilæggelsesproceduren til den tid endnu ikke er afsluttet) i et omfang svarende til 60 % af det nu tilladte niveau, medmindre EF træffer anden beslutning.

Formålet med at genindføre modforanstaltninger er at tilskynde USA til fuldt ud at overholde sine WTO-forpligtelser og især til at træffe foranstaltninger til at fjerne den konkurrencefordrejning, der er en følge af bevarelsen af FSC/ETI-subsidier. Inden der genindføres modforanstaltninger, vil Kommissionen derfor forelægge Rådet en rapport om resultatet af tvistbilæggelsesproceduren og eventuelt om udviklingen i øvrigt. Der bør naturligvis ikke genindføres modforanstaltninger, hvis de kompetente WTO-instanser har fastslået, at ophævelsesloven er forenelig med WTO-reglerne, eller hvis der ved fælles overenskomst findes en løsning, således at overtrædelsen ophører.

Det foreslås derfor at suspendere Rådets forordning (EF) nr. 2193/2003 (indtil det seneste af tidspunkterne 31. december 2005 eller 60 dage efter, at WTO bekræfter, at den resterende del af FSC-subsidieordningen er uforenelig med WTO-reglerne) og at genindføre modforanstaltninger – på et lavere niveau, som afspejler de formindskede FSC/ETI-fordele for de amerikanske eksportører – fra 1. januar 2006, medmindre Rådet efter forslag fra Kommissionen træffer anden beslutning inden da.

Suspension af modforanstaltningerne kræver, at Rådet handler i henhold til artikel 133 i EF-traktaten. Det er derfor nødvendigt, at Rådet på forslag af Kommissionen vedtager en ny forordning om suspension af Rådets forordning (EF) nr. 2193/2003.

2004/0282 (ACC)

Forslag til

RÅDETS FORORDNING

om ændring og suspension af anvendelsen af forordning (EF) nr. 2193/2003 om indførelse af tillægstold på importen af visse produkter med oprindelse i Amerikas Forenede Stater

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen[3], og

ud fra følgende betragtninger:

(1) Verdenshandelsorganisationens (WTO) Instans til Bilæggelse af Tvister gav den 7. maj 2003 Fællesskabet tilladelse til at træffe modforanstaltninger op til et beløb af 4 043 mio. USD i form af en tillægstold på 100 % af værdien af visse produkter med oprindelse i USA. Fællesskabet vedtog derfor den 8. december 2003 Rådets forordning (EF) nr. 2193/2003 om indførelse af tillægstold på importen af visse produkter med oprindelse i Amerikas Forenede Stater[4].

(2) Efter vedtagelsen af loven American Jobs Creation Act af 2004 bør anvendelsen af tillægstold suspenderes og først træde i kraft igen på det seneste af tidspunkterne 1. januar 2006 eller 60 dage efter, at WTO's Instans til Bilæggelse af Tvister har bekræftet, at nævnte lov i visse henseender er uforenelig med WTO-reglerne -

UDSTEDT FØLGENDE FORORDNING:

Artikel 1

1. Anvendelsen af forordning (EF) nr. 2193/2003 suspenderes.

Artikel 2

2. Forordning (EF) nr. 2193/2003 finder med undtagelse af artikel 2, stk. 1, anvendelse igen med virkning fra det seneste af tidspunkterne 1. januar 2006 eller 60 dage efter, at WTO’s Instans til Bilæggelse af Tvister har bekræftet, at USA’s American Jobs Creation Act i visse henseender er uforenelig med USA’s WTO-forpligtelser.

3. Inden udløbet af den pågældende frist offentliggør Kommissionen i Den Europæiske Unions Tidende en meddelelse om, at der foreligger en sådan bekræftelse.

4. Artikel 2, stk. 1, i forordning (EF) nr. 2193/2003 affattes således:

“1. Der indføres en tillægstold i form af en værditold på 14 % til den told, der gælder i henhold til Rådets forordning (EØF) nr. 2913/92[5], på de produkter med oprindelse i USA, der er opført i bilaget til denne forordning.”

Artikel 3

5. Bilaget til forordning (EF) nr. 2193/2003 affattes som bilaget til nærværende forordning.

Arti kel 4

6. Denne forordning træder i kraft på dagen for offentliggørelsen i Den Europæiske Unions Tidende .

7. Artikel 3 gælder med virkning fra det tidspunkt, hvor forordning (EF) nr. 2193/2003 igen finder anvendelse i overensstemmelse med artikel 2, stk. 1.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

BILAG

Produkter, der er omfattet af tillægstold, identificeres ved den ottecifrede KN-kode. De tocifrede KN-kapitler er kun anført til orientering. Beskrivelsen af disse koder findes i bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif (som senest ændret ved Kommissionens forordning (EF) nr. 1810/2004, EFT L 327 af 30.10.2004, s. 1).

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

+++++ TABLE +++++

[1] EUT L 328 af 17.12.2003, s. 3.

[2] Artikel 3 i Rådets forordning (EF) nr. 2193/2003.

[3] EUT C … af …, s. …

[4] EUT L 328 af 17.12.2003, s. 3.

[5] EFT L 302 af 19.10.1992, s. 1.